РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/281-18

20. новембар 2018. године

Б е о г р а д

ЗАПИСНИК

СА 60. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 20. НОВЕМБРА 2018. ГОДИНЕ

Седница је почела у 12,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, др Дарко Лакетић, Верољуб Матић, др Драгана Баришић, Бранка Стаменковић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Горан Николић, заменик Душице Стојковић и Јелена Мијатовић, заменик Марка Зељуга.

Седници нису присуствовали чланови Одбора: Душица Стојковић, Марко Зељуг, Ђорђе Милићевић, проф. др Војислав Шешељ, Немања Шаровић, Горан Ћирић, Ненад Константиновић и Ненад Чанак.

Седници су присуствовали и Милорад Мирчић, заменик проф. др Војислава Шешеља (приступио седници у току утврђивања кворума за рад) и др Александра Јерков (приступила седници у току дискусије о 1. тачки дневног реда).

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине због неопходности да се покрене процедура попуне упражњених посланичких места због поднетих оставки.

На предлог председника, Одбор је већином гласова утврдио следећи

Д н е в н и р е д:

1. Разматрање оставки које су на функцију народног посланика поднели Душан Павловић (01 број 118-3459/18 од 13. новембра 2018. године), др Ратко Јанков (01 број 118-3461/18 од 13. новембра 2018. године) и мр Јасмина Николић (01 број 118-3462/18 од 13. новембра 2018. године);

2. Разматрање захтева Владимира Јестратијевића, члана Републичке изборне комисије за давање позитивног мишљења за обављање друге јавне функције (21 Број 02-3467/18 од 13. новембра 2018. године).

**Прва тачка дневног реда:** Разматрање оставки које су на функцију народног посланика поднели Душан Павловић, др Ратко Јанков и мр Јасмина Николић

Председник Одбора је упознао чланове и заменике чланова Одбора да су оставке на функцију народног посланика поднели Душан Павловић, др Ратко Јанков и мр Јасмина Николић; да су оставке, у складу са Законом о избору народних посланика и Пословником Народне скупштине оверене код надлежних државних органа и предате на писарницу Народне скупштине, као и да је служба Одбора у складу са чланом 198. став 2. Пословника Народне скупштине, именоване позвала да присуствују седници

У дискусији су учествовали Милорад Мирчић и Бранка Стаменковић.

Милорад Мирчић је истакао да после низа преседана којима је одређени број народних посланика променио посланичке групе, а поједини чак и припадност политичким партијама овај гест враћања посланичких мадата представља пријатно изненађење које подржава посланичка група Српске радикалне странке; да су ови посланици показали да су морална начела на првом месту и да се нада да ће овај чин бити нека врста опомене оним колегама који су и даље у Парламенту а у међувремену су најмање једном, а неки и више пута, променили посланичке групе, идеологију, програме и политичке странке.

Бранка Стаменковић је навела да су примери враћања мандата реткост у политичком животу Србије, да је трговина мандатима широко распрострањена и позвала преосталих једанаест некадашњих посланика изабраних са Изборне листе Доста је било који су отуђили мандате да учине исто, односно да поступе једнако часно као и три посланика чије су оставке на дневном реду ове седнице.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Душана Павловића, др Ратка Јанкова и мр Јасмине Николић, изабраних са Изборне листе ДОСТА ЈЕ БИЛО – САША РАДУЛОВИЋ наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованим народним посланицима.

На тај начин омогућава се избор нових народних посланика, путем додељивања мандата другим кандидатима са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда:** Разматрање захтева Владимира Јестратијевића, члана Републичке изборне комисије за давање позитивног мишљења за обављање друге јавне функције.

Председник Одбора упознао је чланове и заменике чланова Одбора да је Владимир Јестратијевић, кога је Народна скупштина 12. августа 2016. године именовала за члана Републичке изборне комисије, поднео захтев за давање сагласности да уз ову, врши и функцију члана Градског већа Града Београда.

У дискусији је учествовала Бранка Стаменковић која је навела Одбор само разматра захтеве за дупле функције и кажњава посланике, и то по правилу припаднике опозиције; да масовна појава дуплих функција ствара коруптивну атмосферу у друштву, да је давање позитивних мишљења у супротности са Законом о Агенцији за борбу против корупције који прописује да је обављање друге функцију изузетак а не правило, и нагласила да ће због свега наведеног гласати против давања позитивног мишљења.

На предлог председника, Одбор је већином гласова дао позитивно мишљење да Владимир Јестратијевић, уз функцију члана Републичке изборне комисије, може да врши и функцију члана Градског већа Града Београда.

\* \* \*

Седница је завршена у 12,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић